Komissio toteuttaa avustusohjelmia käyttämällä välillistä hallinnointia. Vuodesta 2001 lähtien toteutustehtäviä on uskottu Euroopan jälleenrakennus- ja kehityspankille (EBRD), jonka kautta rahoitusosuudet maksetaan kolmeen käytöstäpoiston kansainväliseen tukirahastoon. Liettuassa on vuodesta 2003 alkaen yhä suurempi osa tehtävistä siirretty hankehallinnoinnin kansalliselle keskusvirastolle (CPMA). Näin ollen Ignalina-ohjelmaa hallinnoidaan kahden eri kanavan kautta.

Komission yksiköt arvioivat vuonna 2015 Slovakian tasavallan pyynnöstä Slovakian kansallisen innovaatio- ja energiaviraston (SIEA) uuden toteutuskanavan perustamiseksi Bohubnice-ohjelmalle. Valtuutussopimuksen ehdoista neuvotellaan parhaillaan.

2.2Vuotuinen ohjelmatyö ja seuranta

Komissio kannustaa kehitystä, jossa vastuu käytöstäpoistotoiminnasta siirtyy kokonaan kansalliselle tasolle. Näin ollen kukin jäsenvaltio nimittää ohjelmakoordinaattorin (ministeri- tai valtiosihteeritasolla), joka on vastuussa käytöstäpoisto-ohjelman suunnittelusta, koordinoinnista ja valvonnasta kansallisella tasolla.

Ohjelmakoordinaattorien on toimitettava vuotuiset työohjelmat ja rahoituspäätökset komission hyväksyttäviksi ja annettaviksi. Lisäksi kutakin jäsenvaltiota varten on perustettu seurantakomitea seuranta- ja raportointitehtävien suorittamista varten. Komissio on näiden komiteoiden jäsen ja toimii ohjelmakoordinaattoreiden kanssa kokousten puheenjohtajana.

Vuoden 2014 aikana kehitettiin asteittain ja otettiin käyttöön uudet menettelysäännöt. Seurantakomiteat olivat vuonna 2015 täydessä toimintakunnossa kussakin jäsenvaltiossa asiaankuuluvien käytöstäpoiston kansainvälisten tukirahastojen rahoittajien kokouksen rinnalla. Komission yksiköt tukivat tuensaajia edistymisen ja tuloksellisuuden mittaamisessa käytettävän ansaittu arvo -menetelmän (Earned Value Management) täytäntöönpanossa. Tämä kertomus perustuu seurantakomiteoiden toimittamaan aineistoon.

Komission yksiköt keskittivät vuonna 2015 kentällä tapahtuvan seurantansa säteilysuojelujärjestelmiin – taustalla on vaatimus varmistaa mahdollisimman tiukkojen turvallisuusvaatimusten soveltaminen. Tämä erityinen seurantatoiminta on määrä saada päätökseen vuonna 2016, ja sen on tarkoitus tuottaa lisää turvallisuuteen liittyvän suorituskyvyn indikaattoreita.

2.3Tarkastus- ja arviointitoimet

Avustusohjelmia tarkastetaan ja arvioidaan säännöllisesti.

Komission sisäisen tarkastuksen osasto – osana sen omaa sisäisen tarkastuksen ohjelmaa – toteutti vuonna 2015 avustusohjelmien hallinnoinnin ja valvonnan tarkastuksen. Kun asianomaisista asetuksista1,2 johtuvien ennakkoehtojen vuonna 2014 toteutetusta arvioinnista oli tehty kriittinen havainto, komission energian pääosasto esitti varauman sisäisen valvonnan järjestelmän satunnaisen puutteen johdosta ja käynnisti toimintasuunnitelman, jonka päätarkoituksena oli arvioida perusteellisesti kunkin asianomaisen jäsenvaltion rahoitussuunnitelman kestävyyttä käytöstäpoiston saattamiseksi turvallisesti loppuun.

Myös Euroopan tilintarkastustuomioistuin käynnisti tuloksellisuuden tarkastuksen edellisen tarkastuksensa jälkimainingeissa. Uuden tarkastuskertomuksen odotetaan valmistuvan vuonna 2016.

Vuonna 2016 komission yksiköt ryhtyvät tarvittaviin toimiin ydinvoimaloiden käytöstäpoiston avustusohjelmien väliarvioinnin valmistelemiseksi.

2.4Talousarvion toteuttaminen

Komissio hyväksyi vuosia 2014 ja 2015 koskevat vuotuiset työohjelmat ja niihin liittyvät rahoituspäätökset, 30. lokakuuta 2014 ja 30. heinäkuuta 2015.

Täytäntöönpanoelinten (EBRD ja CPMA) kanssa allekirjoitettiin valtuutussopimukset kesäkuussa 2015. Kaikki vuodeksi 2014 varatut varat sidottiin näillä sopimuksilla 5. kesäkuuta 2015 (EBRD) ja 5. lokakuuta 2015 (CPMA). Vuodeksi 2015 Bulgarian ja Liettuan osalta varatut varat sidottiin 23. joulukuuta 2015 (EBRD) ja 23. lokakuuta 2015 (CPMA). Slovakian osalta vuodeksi 2015 varatut varat sidotaan, kunhan parhaillaan neuvoteltavana oleva valtuutussopimus SIEA:n kanssa saadaan valmiiksi.

Komissio on siirtänyt varoja EBRD:lle ja CPMA:lle sopimustarpeita koskevien ennusteiden ja hankkeiden toteutuksessa tapahtuneen edistyksen perusteella.

3Edistyminen ja tuloksellisuus

Kaikki reaktorit on pysäytetty, ja yhtä lukuun ottamatta kaikista reaktoreista on poistettu polttoaine. Tärkeitä virstanpylväitä on saavutettu. Käytöstäpoistolupia myönnettiin Bulgariassa ja Slovakiassa. Käytetyn polttoaineen ja jätteen käsittelyinfrastruktuurien käyttöönotto on Liettuassa tullut kylmätestausvaiheeseen. Nämä saavutukset ovat merkittäviä askeleita kohti näiden laitosalueiden turvallisuuden paranemista.

Kaikkien kolmen käytöstäpoisto-ohjelman osalta on edistytty merkittävästi. Tämä on erityisen ilmeistä silloin, kun purkutöissä on syntynyt huomattavia määriä materiaaleja, joista suurin osa on vapautettu ja siirretty sen jälkeen kierrätykseen.

Raportoinnin viitepäivän (30. kesäkuuta 2015) tilanteen mukaan tulokset olivat yleisesti ottaen odotusten mukaisia – joiltakin osin toiminta oli erinomaista ja joitakin riskejä on vielä jäljellä.